Danmark sender fly til Baltikum. Det erfarer TV 2.

Danske kampfly skal patruljere i luftrummet over Estland, Letland og Litauen, som i øjeblikket føler sig truet af Rusland.

Det vil regeringen orientere Folketingets partier om på et møde i Udenrigspolitisk Nævn i morgen klokken ni.

De Baltiske lande har udtrykt bekymring for den russiske fremfærd i Ukraine og bedt Nato om beskyttelse efter den russiske annektering af Krim-halvøen. Det er i den kontekst, at det nye danske kampfly-bidrag skal ses, vurderer flere kilder med viden om operationen over for TV 2.

Ifølge TV 2's oplysninger er der tale om seks f-16 fly, hvoraf fire vil være aktive og to skal holdes i reserve. Flyene vil efter planen blive sendt af sted sidst på foråret, sandsynligvis i maj.